钦定古今图书集成/明伦汇编/官常典/第201卷 > 刘袆之
## 钦定古今图书集成/明伦汇编/官常典/第201卷 > 刘袆之

按《唐书》本传：“袆之，字希美，常州晋陵人。父子翼，字小
心，在隋为著作郎，峭直有行，尝面折僚友短，退无馀
訾。李伯药曰：‘子翼詈人，人都不憾’。贞观初，召之，辞以
母老，诏许终养。江南道巡察使李袭誉嘉其孝，表所
居为孝慈里。母已丧，召拜吴王府功曹参军，终著作
郎、弘文馆直学士。袆之少与孟利贞、高智周、郭正一”
俱以文辞称号，刘孟、高、郭并直昭文馆，俄迁右史、弘
文馆直学士。上元中，与元万顷等偕召入禁中，论次
《新书》，凡千馀篇。高宗又密与参决时政，以分宰相权，
时谓“北门学士。”兄懿之亦给事中、同两省。先是，姊为
内官，武后遣至外家问疾，袆之因贺兰敏之私省之，
坐流巂州。后为丐还，除中书舍人。仪凤中，吐蕃寇边，
帝访侍臣所以置之、讨之之宜，人人异谋，袆之独劝
帝曰：“吐蕃犹禽兽，虽被冯陵，不足校，愿戢威，纾百姓
之急。”帝内其言。俄拜相王府司马、检校中书侍郎。帝
谓曰：“卿家忠孝，朕子赖卿以师矩，冀蓬在麻不扶而
挺也。”后既立王为帝，以其参奉大议，愈亲之。擢中书
侍郎、同中书门下三品，赐爵临淮县男。是时，诏令丛
繁，袆之思致华敏，裁可占授，少选可待也。司门员外郎房先敏坐累贬卫州司马，诉于相府，内史骞味道
谓曰：“太后旨。”袆之曰：“乃上从有司所奏云。”后闻，以味
道归非于上，贬青州刺史。加袆之太中大夫，赐物百
段。后因曰：“君为元首，臣为股肱，以手足疾移于腹背，
尚为一体乎！袆之引咎于己，忠臣也。”纳言王德真推
顺曰：“戴至德无异才，惟能归善于君，为时所服。”后曰：
“善。”后私语凤阁舍人贾大隐曰：“后能废昏立明，盍反
政以安天下？”大隐表其言，后怒曰：“袆之乃负我！”垂拱
中，或告袆之受归诚州都督孙万荣金，与许敬宗妾
私通，太后遣肃州刺史王本立鞫治，以敕示袆之，袆
之曰：“不经凤阁鸾台，何谓之敕？”后以为拒制使，赐死
于家，年五十七。初，袆之得罪，睿宗以旧属申理之姻
友，冀得释。袆之曰：“吾死矣。太后威福由己，而帝营救，
速吾祸也。”在狱上疏自陈，临诛洗沐，神色自若，命其
子执笔，占为表子，号塞不通书。袆之乃自捉笔得数
纸，词恳哀到，人皆伤之。麟台郎郭翰、太子文学周思
钧怅叹其文，后恶之，贬翰巫州司法参军，恩、钧播州
司仓参军。睿宗嗣位，赠袆之中书令。